"Îmi place foarte mult de Lionel Messi". Expoziție de figuri de ceară într-un centru comercial din Iași
Vedete ca Robert de Niro, Cristiano Ronaldo sau Justin Bieber și-au dat întâlnire la Iași. Vorbim de replici din ceară ale starurilor, reunite în cadrul unei expoziții organizate într-un centru comercial din oraș.
În total sunt 28 de astfel de statui, care au strâns în jurul lor o mulțime de curioși.
Atracţia serii a fost replica din ceară a lui Justin Bieber, în jurul căreia au roit grupuri de fete.
Fată: "E foarte iconic, îmi place foarte mult de el. Dacă era un pic mai înalt era perfect."
N-au rămas în umbră nici Robert De Niro, Michael Jackson sau Gică Hagi. Cei mai mici dintre vizitatori s-au oprit însă lângă eroii din poveștile lor preferate ca Elsa, Olaf sau Peppa Pig.
Roxana Surdu, reprezentant expoziție: "Lumea vine, după cum puteți vedea este plin. Întreabă dacă pot face poze, filmează, sună acasă arată statuetele tuturor."
Fetiță: "Îmi place foarte mult de Lionel Messi. Mi se pare foarte realist. Aș vrea foarte mult să-l întâlnesc. E cel mai bun jucător din lume."
Prețul unui bilet este de 30 de lei pentru adulți și 20 de lei pentru elevi, studenți și pensionari. Pentru copiii care au până în 6 ani, intrarea este gratuită.